क्या गांव और क्या शहर, विकास के नाम पर हर तरफ लोगों को उजाड़ा जा रहा है और लोग खुश हैं, क्योंकि उनके पास पैसा आ रहा है, भौतिक सुख-सुविधाएं बढ़ रही हैं। शहरी चमक-दमक को ही अब जीवन-स्तर का पर्याय समझा जा रहा है। शहरों में एक संस्कृति तो पहले से ही रही है कि कैसे हम भी पश्चिमी दुनिया की तरह आधुनिक जीवन के हिस्से बन जाएं, लेकिन अब यह ललक गांवों में भी बढ़ती जा रही है। यह स्वाभाविक है। हम शहर की कुछ सुविधाएं गांव तक नहीं पहुंचा सके, अलबत्ता गांव को उजड़ने की दिशा में अग्रसर कर दिया। तो गांव वही सुविधाएं पाने के लिए शहर तक आ पहुंचा। पहले उसके सामने मजबूरी थी कि उसके पास दौलत नहीं थी। अब गांव शहरी सीमा में आ रहा है। गांव में कोई कारखाना लग रहा है, कॉलोनियां बन रही हैं। सबके लिए जमीन चाहिए। जो जमीन दे रहा है, उसको खासा मुआवजा मिल रहा है।